
Tisztelt Közgyűlés!
A Kormány a Magyar Olimpiai Bizottság és Budapest Főváros Önkormányzata által a 2024. évi XXXIII. Olimpiai Játékok, valamint a XVII. Paralimpiai Játékok Budapesten történő megrendezése érdekében benyújtandó pályázattal összefüggő egyes további intézkedésekről szóló 1962/2015. (XII. 23.) Korm. határozat 5. pont c) alpontja alapján, az 1302/2016. (VI.13.) Korm. határozatban az Olimpiai Pályázattal összefüggő soron kívüli feladatok finanszírozása érdekében 200,0 millió forint vissza nem térítendő támogatást biztosított Budapest Főváros Önkormányzata számára.
A támogatás folyósításának előfeltétele a Nemzeti Fejlesztési Minisztérium és Budapest Főváros Önkormányzata közötti támogatási szerződés megkötése, amelyet jelen előterjesztés 1. sz. melléklete tartalmaz.
A támogatás folyósításában közreműködő Nemzeti Fejlesztési Minisztérium a fejezeti kezelésű előirányzattal kapcsolatos kincstári költségeket a Kormányhatározatban rögzített forrás terhére finanszírozza, így a támogatás tényleges összege 199.300.000 forint.
A Fővárosi Önkormányzat az Olimpiai Pályázattal összefüggő soron kívüli feladatok ellátását az 1962/2015. (XII. 23.) Korm. határozat alapján azonnal megkezdte, amely tényre tekintettel a Nemzeti Fejlesztési Minisztérium hozzájárult ahhoz, hogy a feladattal kapcsolatban felmerült költségek ne csak a szerződés aláírását követően, hanem 2016. január 1-től, részben utófinanszírozás keretében legyenek elszámolhatók. A feladatokat az Olimpia elnyerésétől függetlenül végzi el a Fővárosi Önkormányzat.
A 2024. évi Nyári Olimpiai és Paralimpiai Játékok helyszínéről a Nemzetközi Olimpiai Bizottság 2017. szeptember 17-én dönt, így a Pályázattal kapcsolatban ellátandó feladatok döntő többsége eddig az időpontig tart. Sikertelen pályázat esetén – annak lezárásával kapcsolatban – egyes feladatok ellátása előreláthatóan 2017. év végéig szükséges, így a támogatás 2017. december 31-ig használható fel.
A Támogatási Szerződésben szereplő ütemezés szerint a támogatás tényleges 199.300 ezer Ft összegéből 2016-ban 10.560  ezer  Ft támogatás kerül folyósításra; amely a 2016. évi és a 2017. április 30-ig tartó időszakra tervezett személyi juttatások, és az ezekkel kapcsolatos járulékok és szociális hozzájárulási adó fedezetére szolgál. A támogatás fennmaradó összege, 188.740  ezer Ft, 2017-ben két ütemben (április 30-ig és június 15-ig) kerül folyósításra. Ez az összeg tartalmazza a 2017-re tervezett, még ki nem utalt személyi juttatásokat (és az ezekkel kapcsolatos járulékok és szociális hozzájárulási adó fedezetét), valamint a szerződésben meghatározott feladat-elemek fedezetére szolgáló dologi kiadásokat (úgy mint Olimpia 2024 Helyszínkiválasztási javaslat kidolgozása és aktualizálása; Pályázathoz kapcsolódó szakértői tevékenység 2016. és 2017. évben; Olimpiai és Paralimpiai Játékok Építési Szabályzata (OJÉSZ) kialakítása).
Tekintettel arra, hogy a Fővárosi Önkormányzat az olimpiával kapcsolatos soron kívüli feladatokat – a Kormányhatározat alapján – megkezdte, és az ezekkel kapcsolatos költségeket megelőlegezte, így a 2016-ban beérkező támogatás a Fővárosi Önkormányzat 2016. évi költségvetésének Általános tartalékába kerül visszapótlásra. A támogatás 2017-ben befolyó összegét a Fővárosi Önkormányzat 2017. évi költségvetésének tervezésekor szükséges figyelembe venni.

Olimpia 2024 Helyszínkiválasztási javaslat kidolgozása és aktualizálása
A 777/2015. (VI. 23.) Főv. Kgy. határozat szerint a Fővárosi Közgyűlés felkérte a főpolgármestert, hogy a Kormánnyal és a Magyar Olimpiai Bizottsággal egyeztetve 2016. február 29-ig terjessze a Fővárosi Közgyűlés elé a budapesti olimpia pályázat alapját képező területfelhasználási, városszerkezeti és helyszínkiválasztási javaslatát. Ez alapján a Fővárosi Közgyűlés 6/2016. (I. 27.) határozatával fogadta el az Olimpia 2024 Budapest – Helyszínkiválasztási javaslat c. dokumentumot. Az 1229/2016. (IX. 28.) Főv. Kgy. határozat szerint a Fővárosi Közgyűlés egyetértett a Helyszínkiválasztási javaslat módosításaival, és felkérte a főpolgármestert, hogy 2017. január 31-ig gondoskodjon a módosítások átvezetésén a dokumentumon.
Pályázathoz kapcsolódó szakértői tevékenység 2016. és 2017. évben
A Fővárosi Önkormányzat a Főpolgármesteri Hivatal és társaságain keresztül a Pályázat előkészítése óta részt vesz annak kidolgozásában, 2016. év eleje óta szoros együttműködésben a Pályázat operatív irányításáért felelős Budapest 2024 Nonprofit Zrt.-vel. A támogatás keretében a Pályázathoz kapcsolódó szakértői tevékenység kerül elszámolásra.
Pályázathoz kapcsolódó menedzsment feladatok
A támogatás keretében a feladatok ellátását biztosító, a Főpolgármesteri Hivatal Pályázat előkészítésében közreműködő köztisztviselőinek személyi juttatása (munkabére) kerül elszámolásra.
Olimpiai és Paralimpiai Játékok Építési Szabályzata (OJÉSZ) kialakítása
A XXXIII. nyári olimpiai és XVII. nyári paralimpiai játékok pályázatáról és rendezéséről szóló 2016. évi LVIII. törvény 24. § alapján az Olimpiai és Paralimpiai Játékok Építési Szabályzata (OJÉSZ) kidolgozása egyes olimpiai helyszínekre, amelyeknél sikeres pályázat esetén az olimpiai létesítmények és a kiemelt jelentőségű olimpiai beruházások (pl. közlekedésfejlesztések) megvalósításával, valamint az olimpiai helyszínek biztosításával kapcsolatos építési tevékenység mielőbbi megkezdése érdekében indokolt, hogy a terület építési szabályzatának kidolgozása a pályázati szakaszban megkezdődjön.
Kérem a Tisztelt Közgyűlést, hogy a támogatási szerződés megkötését, valamint a támogatás folyósításához szükséges költsévetést is érintő döntéseket támogatni szíveskedjen.

Határozati javaslat
A Fővárosi Közgyűlés úgy dönt, hogy:
1. 
kötelezettséget vállal az Olimpiai pályázattal összefüggő soron kívüli feladatok megvalósítására 199 300 ezer Ft összegben a Nemzeti Fejlesztési Minisztérium, mint támogató által nyújtandó 100%-os intenzítású támogatásból a 2016-2017. években.
2. 
tervbe veszi az Olimpiai pályázattal összefüggő soron kívüli feladatok megvalósítása érdekében a Nemzeti Fejlesztési Minisztérium, mint támogató által nyújtandó 199 300 ezer Ft értékű vissza nem térítendő támogatásból 10 560 ezer Ft-ot a „853501 Egyéb működési célú támogatások bevételei áht-n belülről” cím bevételi, azon belül az egyéb működési célú támogatások bevételei áht-n belülről előirányzatán, ezzel egyidejűleg ugyanezen összeggel megemeli a „930001 Általános tartalék” cím kiadási, azon belül a tartalékok előírányzatát.
határidő:	a támogatási szerződés aláírását követő, soron következő költségvetési rendelet módosítás
felelős: 	Tarlós István főpolgármester
3. 
felkéri a főpolgármesteret, hogy a 2017-ben beérkező támogatást a 2017. évi költségvetésbe tervezze be. 
határidő:	a támogatási szerződés aláírását követően a 2017. évi költségvetés tervezése
felelős: 	Tarlós István főpolgármester


4. 
jóváhagyja és megköti a Nemzeti Fejlesztési Minisztérium és Budapest Főváros Önkormányzata között az olimpiai pályázattal összefüggő soron kívüli feladatok finanszírozásáról szóló Támogatási Szerződést jelen előterjesztés 1. számú melléklete szerinti tartalommal, és felkéri a főpolgármestert annak aláírására.
határidő:	döntést követő 15 nap
felelős: 	Tarlós István főpolgármester


Határozathozatal módja: 1., 2., minősített szavazattöbbség, 3., 4. egyszerű szavazattöbbség.

